300 håndværkere og entreprenører var onsdag eftermiddag inviteret til rejsegilde på Det Ny Aalborg Universitetshospital. De fik rosenden ord med på vejen af regionsrådsformand Ulla Astman (Socialdemokratiet). - Det er jer, der har gjort det muligt, at vi står her i dag. Så jeg vil gerne takke jer alle, ingen nævnt, ingen glemt, sagde hun fra talerstolen. Vinden havde godt fat i mikrofonen, og den store krans med Dannebrog svajede frem og tilbage over forsamlingen. Første spadestik til byggeriet af det nye universitetshospital på 170.000 kvadratmeter blev taget tilbage i oktober 2013. Siden er der bukket jern i lange baner og kørt masser af beton ind på byggepladsen sydøst for Aalborg. Der er brugt 15.000 tons armering og støbt omkring 90.000 kubikmeter beton. Det er de to sengetårne, der nu er rejst. De når op i ni etagers højde. På taget af det sydlige sengetårn anlægges en helikopterlandingsplads med direkte elevatoradgang til operations- og behandlerafsnit nedenunder.
En god del af de 170.000 kvadratmeter, som det ny supersygehus kommer til at rumme, er nu rejst. Foreløbig holder budget og tidsplan.